要君
作者：高斯得
朝代：宋

paragraphs: 聖人戒要君，春秋罪同弒。
推此無上心，將何所不至。
近者凶相歸，决烈誰能比。
羣愚惑其跡，咸謂難奪志。
老夫非聖人，固知决無是。
或問何以知，答云非奧祕。
豈有患失夫，能爲勇退事。
未聞介推歸，留母以爲質。
府中俱蕩析，般移到花卉。
殿前卒二百，輦載填城市。
都人尨其愚，家家失歡喜。
讙言真不返，剝剝競彈指。
朝士獨可憐，一朝失怙恃。
聯章乞還相，留莽無少異。
天王雖聖明，勉徇非得已。
御前金字牌，一日數十置。
冠蓋何紛紛，排日遣郎吏。
端明奉璽書，侍郎傳睿旨。
師王袖親批，祈懇流涕泗。
相公卧愈堅，那肯東山起。
陛下如迫臣，臣當還故里。
羣使駭其言，連名奏天陛。
安知夜半舟，已渡曹娥水。
新亭候徒勞，劉裕已還第。
狄青度崑崙，李愬擒元濟。
忍於君父前，用此軍中詭。
一勞可永逸，所欲已稱遂。
從今政事堂，深根且固蔕。
願已愜臧孫，專當踰季氏。
上蒼孔威神，那知從汝未。